SAWAD เริ่มวิ่ง แนวโน้ม Q1 กำไรสดใส-รับผลดีกนง.ลดดบ.สถานีถัดไป 54 บ.
SAWAD เริ่มวิ่ง แนวโน้ม Q1 กำไรสดใส-รับผลดีกนง.ลดดบ.สถานีถัดไป 54 บ.นอกจากนี้คาดว่าจะมีแรง “เก็งกำไร” ประเด็นการประชุม กนง.วันที่ 29 เม.ย.นี้ ซึ่งถ้ามีการลดดอกเบี้ยจะเป็นปัจจัยหนุนหุ้นกลุ่ม MICRO Finance
20 เม.ย. 2558

ผู้สื่อข่าวรายงานว่า ราคาหุ้น บริษัท ศรีสวัสดิ์ พาวเวอร์ 1979 จำกัด (มหาชน) หรือ SAWAD ณ เวลา 10.50 น.อยู่ที่ 40.75 บาท บวก 0.25 หรือ 0.62% โดยเปิดตลาดที่ 40.75 บาท ระหว่างวันมีการปรับตัวขึ้นแตะระดับสูงสุดที่ 41.50 บาท และย่อตัวแตะระดับต่ำสุดที่ 40.25 บาท มูลค่าการซื้อขาย 61.25 ล้านบาท

บล.ธนชาต ระบุในบทวิเคราะห์ (20 เม.ย.) ว่า แนะซื้อ SAWAD ราคาเป้าหมาย 54 บาท/หุ้น มองว่ายังคงมีเรื่องราวของความเป็นไปได้ในการเข้าซื้อกิจการอื่นๆ และผลประกอบการไตรมาส 1/58 ที่แข็งแกร่ง โดยคาดว่ากำไร 1/58 จะโตแข็งแกร่งที่ 258 ลบ. เพิ่มขึ้น 39% จากช่วงเดียวกันของปีก่อน แต่ลดลง 3% จากไตรมาสก่อน
ขณะที่ไม่มีความกังวลในเรื่องของคุณภาพสินทรัพย์ โดยคาดว่าสัดส่วนสินเชื่อด้อยคุณภาพจะยังคงอยู่ในช่วง 5% คาดว่าผลประกอบการในอนาคตจะมีแนวโน้มแข็งแกร่งขึ้นจากกำไรที่เพิ่มขึ้นจากสาขาใหม่และธุรกิจใหม่ (ธุรกิจเก็บหนี้และจัดการหนี้เสีย)
แม้ว่าราคาหุ้นปัจจุบันจะซื้อขายใกล้กับราคาเป้าหมาย 12 เดือนด้วยวิธี DDM ที่ 42 บาท แต่ SAWAD ยังคงเป็นหนึ่งใน Top Pick เพราะหากรวม upside จากการซื้อกิจการอื่นและรายได้ที่มิใช่ดอกเบี้ยเพิ่มขึ้น ราคาเป้าหมายของจะเพิ่มเป็น 54 บาท/หุ้น
แนะนำ “ซื้อ” SAWAD คาดกำไรไตรมาส 1/58 เติบโตแกร่งจากการขยายสาขาที่เพิ่มขึ้น ต้นทุนการเงินลดลงมากจากการออกหุ้นกู้ และจะขึ้นเครื่องหมาย XR+XW วันที่ 29 เม.ย. นี้ ประเมินแนวต้านที่ 41.75 บาท นอกจากนี้คาดว่าจะมีแรง “เก็งกำไร” ประเด็นการประชุม กนง.วันที่ 29 เม.ย.นี้ ซึ่งถ้ามีการลดดอกเบี้ยจะเป็นปัจจัยหนุนหุ้นกลุ่ม MICRO Finance